Beloning uitgeloof ná vrou op Tafelberg verdwynCharlotte Nikoi. Foto: Verskaf Die vrou wat twee weke gelede spoorloos op Tafelberg verdwyn het nadat sy gaan stap het, se gesin het ŉ beloning van R50 000 uitgeloof om haar te probeer opspoor. Charlotte Nikoi (50), ŉ Ghanese werknemer van die Verenigde Nasies (VN) wat in Johannesburg woon, het saam met haar man, Chris (57), en een van hul drie dogters op 21 Maart (Menseregtedag) op die Platteklip-ravynroete gaan stap. Charlotte het halfpad teen die berg op besluit om om te draai en terug te stap. Sy het met haar man en dogter afgespreek om hulle by die voet van die berg te ontmoet. Chris en hul dogter het verder opwaarts gestap, die kruin bereik en is later met die kabelkar af na onder, maar Charlotte was nie daar nie. Die laaste keer dat haar man van haar gehoor het, was ŉ vreemde SMS wat lui: “Where the star witness to shakey hands, I do’s and all” [sic]. Hy en sy dogter was toe nog besig om te stap en hy het aangeneem sy het die voet van berg bereik en moontlik ŉ paartjie sien verloof raak. Chris het haar die volgende dag in Johannesburg as vermis aangemeld nadat hulle haar nie in Kaapstad of Johannesburg kon opspoor nie. Twee weke later het die gesin die R50 000 beloning uitgeloof met die hoop om haar op te spoor. “Ons ma is ŉ slim, liefdevolle en vriendelike vrou. Sy is ons pa se beste vriend en die hoeksteen van ons lewens. Ons vrees vir haar lewe en wil haar terughê. Help ons asseblief om ons ma te vind en ŉ einde aan ons nagmerrie te bring,” het haar dogters in die kennisgewing van die beloning gepleit. Charlotte is 50 jaar oud, 1,73 m lank en het ŉ matige liggaamsbou. Haar hare is kort en grys. Sy het ’n blou wyerandhoed, moulose swart T-hemp, ligblou kortbroek, swart-en-bruin trui en bruin tekkies aangehad toe sy die laaste keer gesien is. Sy het ook ŉ roomkleurige handsak en ŉ ovaalvormige sonbril gedra. Dessie Rechner, stigter en direkteur van Pink Ladies, ŉ organisasie wat hom daarop toespits om vermiste mense op te spoor, het Woensdag aan Maroela Media bevestig die VN en provinsiale polisie is by Charlotte se soektog betrokke. Die Pink Ladies sal in samewerking met die polisie alle wenke en leidrade oor haar verdwyning opvolg. “Ons pleit by enigiemand wat haar dalk by die berg gesien het om na vore te kom. Die roete is al goed deursoek en helikopters is ook al gebruik. Ons doen ook ŉ beroep op die publiek om pamflette met haar inligting op sosiale media te versprei, in die hoop dat iemand haar sal herken,” het sy gesê. Mense wat weet waar Charlotte haar mag bevind kan die Pink Ladies by 072 214 7439, 083 378 4882 of 072 620 7704 bel.